钦定古今图书集成/明伦汇编/氏族典/第180卷 > 《廖用贤尚友录》 > 燕荣
## 钦定古今图书集成/明伦汇编/氏族典/第180卷 > 《廖用贤尚友录》 > 燕荣

按《隋书燕荣传》，“荣字贵公，华阴弘农人。性刚严，有武
艺。仕周，为内侍上士，从武帝伐齐，以功授开府仪同
三司，封高邑县公。高祖受禅，进位大将军，封落业郡
公，拜晋州刺史。从河间王弘击突厥，以功拜上柱国，
选青州总管。奸盗屏迹，境内肃然。后因入朝觐，特加
劳勉。荣以母老，请每岁入朝，上许之。伐陈之役，以为”
行军总管。晋陵会稽平，检校扬州总管，寻征为右武
候将军。突厥寇边，以为行军总管，屯幽州，母忧去职。
明年，起为幽州总管。荣性严酷，有威容，长史见者，莫
不惶惧。是时，元弘嗣被除为幽州长史，惧为荣所辱，
固辞。上知之，敕荣曰：“弘嗣杖十已上罪，皆须奏闻。”荣
忿，遂收付狱，禁绝其粮。弘嗣妻诣阙称冤，上遣考功
侍郎刘士龙驰驿鞫问，奏“荣虐毒非虚，又赃秽狼籍”；
遂征还京师，赐死。有子询。